จับจังหวะลงทุนหุ้นต่างประเทศ
โดย...น.ส.บุษเรศ หยุ่นนิยม
26 เม.ย. 2555

โดย...น.ส.บุษเรศ หยุ่นนิยม
“หุ้น”ซึ่งเป็นสินทรัพย์ที่มีสภาพคล่องสูง ถือเป็นทางเลือกในการลงทุนที่น่าสนใจในปีนี้ เนื่องจากความเชื่อมั่นต่อการฟื้นตัวของเศรษฐกิจโลกดีขึ้น ตามดัชนีชี้นำเศรษฐกิจสหรัฐที่ส่งสัญญาณฟื้นตัวอย่างต่อเนื่อง ขณะที่เศรษฐกิจจีน แม้รัฐบาลจีนต้องการที่จะชะลอความร้อนแรงของเศรษฐกิจลงด้วยการปรับลดเป้าหมายจีดีพีเหลือ 7.5% แต่อัตราการขยายตัวในไตรมาสแรกยังอยู่ในระดับสูงที่ 8.1% รวมทั้งการคงอัตราดอกเบี้ยในระดับต่ำของธนาคารกลางส่วนใหญ่ทั่วโลก กอปรกับยังมีสภาพคล่องส่วนเกินที่เกิดจากการใช้มาตรการแก้ไขปัญหาเศรษฐกิจสหรัฐ และวิกฤตหนี้สาธารณะในยุโรป ที่พร้อมจะไหลเข้าสู่ตลาดหุ้น ซึ่งปัจจัยดังกล่าวล้วนสนับสนุนให้ตลาดหุ้นในปีนี้ปรับตัวขึ้นได้
ทั้งนี้ ในระยะสั้นตลาดหุ้นอาจมีความผันผวนบ้างจากภาวะการฟื้นตัวของเศรษฐกิจที่ยังมีความเปราะบาง จึงถือเป็นโอกาสของการเข้าลงทุนในหุ้น โดยเฉพาะในตลาดหุ้นประเทศที่พัฒนาแล้ว เช่น ตลาดหุ้นสหรัฐ ซึ่งได้ปรับตัวลดลงมากในช่วงวิกฤตแฮมเบอร์เกอร์ จนอยู่ระดับที่เหมาะสมที่จะเข้าลงทุนได้เมื่อเทียบกับปัจจัยพื้นฐานในระยะยาว โดยแนะนำให้ผู้ลงทุนใช้กลยุทธ์ในการคัดเลือกหลักทรัพย์ (Stocks Selection) โดยเน้นลงทุนในหุ้นที่ราคาหุ้นยังต่ำกว่าปัจจัยพื้นฐานในระยะยาว และเลือกลงทุนในหุ้นที่เป็นธุรกิจชั้นนำระดับโลก ซึ่งมีศักยภาพที่จะเติบโตได้ในอนาคต
สำหรับกลุ่มธุรกิจที่บริษัทให้ความสนใจลงทุนในช่วงนี้มี 3 กลุ่มหลัก ได้แก่ กลุ่มอุปกรณ์และเทคโนโลยีการสื่อสาร ซึ่งมีการเติบโตของความต้องการบริโภคในระดับสูง กลุ่มธุรกิจการเงินขนาดใหญ่ ซึ่งได้รับประโยชน์จากการฟื้นตัวของเศรษฐกิจโลกและมีฐานเงินทุนที่แข็งแกร่ง และราคาหุ้นยังอยู่ในระดับที่เหมาะสมกับการลงทุน รวมถึง กลุ่ม Lifestyle Stocks ที่เป็นแบรนด์ระดับโลก หรือเป็นผู้นำในอุตสาหกรรมนั้นๆ โดยหุ้นในกลุ่มนี้เป็นกลุ่มที่ได้รับความนิยมตามวิถีการดำรงชีวิตและการบริโภคในตลาดต่างๆ ทั่วโลกที่เปลี่ยนแปลงไป และมีศักยภาพธุรกิจในระดับสูง มีการเติบโตของกำไรที่แข็งแกร่ง มีกระแสเงินสดและฐานะทางการเงินดีพร้อมต่อการขยายการลงทุนและการทำธุรกิจในอนาคต และมีอัตราผลตอบแทนต่อส่วนของผู้ถือหุ้น (ROE) สูง
สำหรับผู้ลงทุนที่สนใจลงทุนในหุ้นต่างประเทศ และต้องการให้ผู้เชี่ยวชาญบริหารเงินลงทุนของท่าน ขอแนะนำให้ลงทุนผ่านกองทุนรวม โดยอาจเลือกลงทุนในกองทุนรวมที่มีนโยบายลงทุนในกองทุนหุ้นต่างประเทศในลักษณะ Feeder Fund หรือกองทุน ETF ที่อิงผลตอบแทนของดัชนีอ้างอิง แต่หากผู้ลงทุนต้องการโอกาสที่จะได้รับประโยชน์จากการเติบโตของหุ้นรายตัวจากการฟื้นตัวของเศรษฐกิจโลก อาจพิจารณาลงทุนในกองทุนรวมหุ้นต่างประเทศที่บริหารกองทุนแบบเชิงรุก ใช้กลยุทธ์การลงทุนแบบคัดเลือกหุ้นรายตัว ซึ่งผู้จัดการกองทุนสามารถเน้นน้ำหนักการลงทุนในหุ้นรายตัว โดยไม่ต้องคำนึงถึงการให้น้ำหนักการลงทุนตามดัชนีชี้วัด โดยอาจเลือกลงทุนในกองทุนที่มีนโยบายทยอยจ่ายผลตอบแทนเพื่อสร้างกระแสเงินสดระหว่างระยะเวลาการลงทุน และเนื่องจากเป็นการลงทุนในต่างประเทศ ผู้ลงทุนจะต้องพิจารณานโยบายการบริหารความเสี่ยงอัตราแลกเปลี่ยน โดยอาจเลือกกองทุนที่มีนโยบายการบริหารความเสี่ยงแบบ Dynamic Hedging ที่ผู้จัดการกองทุนจะวิเคราะห์แนวโน้มการปรับตัวของอัตราแลกเปลี่ยน เพื่อปรับสัดส่วนการป้องกันความเสี่ยงให้เหมาะสม ณ ขณะใดขณะหนึ่ง
ทั้งนี้ เนื่องจากการลงทุนในหุ้นมีความเสี่ยงสูง ดังนั้นผู้ลงทุนจะต้องมีความเข้าใจและศึกษาข้อมูล ตลอดทั้งประเมินระดับความเสี่ยงที่ผู้ลงทุนสามารถรับได้ เพื่อให้บรรลุเป้าหมายการลงทุนที่วางไว้
การลงทุนมีความเสี่ยง ผู้ลงทุนควรศึกษาข้อมูลก่อนการตัดสินใจลงทุน